示衢子
作者：于石
朝代：宋

paragraphs: 我學三十年，巧不能勝拙。
汝年今弱冠，慎勿虛歲月。
何必千里師，而後可受業。
何必萬卷書，而後稱博洽。
讀書貴有用，豈徒資筆舌。
立身一弗謹，萬事皆瓦裂。
蔬肉同一飽，自可甘薇蕨。
布帛同一煖，何必輕裋褐。
貧賤士之常，紛華安足悅。
晴窗明几硯，夜燈耿風雪。
汝今其勉旃，經史須涉獵。
顧我何足學，當學古賢哲。